Feriesæsonen er for mange allerede skudt i gang, og det betyder også, at gloserne langs de nordjyske kyster ikke længere kun klinger på dansk, og nummerpladerne på bilerne i de nordjyske feriebyer er ikke længere kun danske. Turisterne er tilbage. Efter to hårde år for turistbranchen er de udenlandske turister nu for alvor ved at komme tilbage til Nordjylland. Særligt tyskerne har ikke glemt den nordjyske natur og den danske gæstfrihed, selvom grænserne gentagende gange har lukket og åbnet, så nu er de vendt tilbage. - Jeg føler mig godt tilpas og hjemme her. Jeg er kommet her i 42 år, siden jeg var barn. Jeg har rejst i både Sverige, Mallorca, Italien og Schweiz, men Danmark er min favorit, siger tyske Oliver Hopf, der er turist i Blokhus. Overgår rekordår Siden pandemiens udbrud i 2020 har ferie- og sommerhuse særligt været lejet ud til danske turister, men i år ser turistbranchen nye tendenser. - Den tyske gæst er rejselysten igen og booker vores sommerhuse i den gænge, som vi var vant til at se inden pandemien, siger regionschef for Sol og Strand i Nordjylland, Jonas Balle Pedersen. Til trods for, at der var rekord mange turister i det nordjyske sidste år, så tyder alt på, at bliver overgået i år. Fra uge syv til uge ti er der lige nu så mange bookinger fra særligt udenlandske gæster, at det vil overgå sidste års mange overnatninger i Nordjylland. - At se ind i et 2022, hvor vi allerede kan komme tilbage til den normal, vi havde, og den vækstrejse vi var på før coronaen, det er vi utroligt glade for, siger Peter Krusborg Pedersen, der er direktør i Destination Nordvestkysten. Som et af de første lande valgte Danmark at ophæve alle coronarestriktioner, og det har spillet ind på, at det danske marked nu er blevet mere attraktivt for de udenlandske gæster. - Der er ingen tvivl om, at folk er mindre nervøse i forhold til at rejse til Danmark end tidligere i forhold til, om ens booking kan blive gennemført eller ej, siger Jonas Balle Pedersen. Kamp om turisterne Selvom alt tyder på lysere tider for den nordjyske turistbranche, så kan de ikke hvile på lauerbærrene. I København oplever de lige nu, at det er svært at få de udenlandske tursiter tilbage til hovedstaden, og derfor er der hård kamp om gæsterne fra den anden side af grænsen. - Vi er ikke i mål endnu. Der er det bare vigtigt, at vi fuld damp på kedlerne, sådan at vi også kommer i hus med en stærkt sommer og et stærkt efterår, siger Peter Krusborg Pedersen. Tysk dialekt betyder god sommer I Blokhus er tyskerne kommet. Senere kommer nordmændene, og derfor begynder lydbilledet på torvet, i butikkerne og supermarkederne i Blokhus at lyde anderledes. - For mig giver den tyske dialekt i gadebilledet et håb om også en rigtig god sommer, siger Jonas Balle Pedersen. I 42 år er Oliver Hopf kommet i Danmark, og det vil han gøre igen. Gerne flere gange om året, hvis det står til ham.

Referat:
De udenlandske gæster er igen begyndt at fylde de nordjyske ferie- og sommerhuse op.